Title: Yrityksen kannattavuus
Course: Talousmatematiikka 1 osp > Section: Talousmatematiikka

Johdanto

Katetuottolaskennan avulla yritys voi seurata liiketoimintansa kannattavuutta ja suunnitella keinoja kannattavuutensa parantamiseksi.

Liiketoiminta on kannattavaa, kun verottomat myyntitulot riittävät välittömästi tuotteen valmistamisesta aiheutuvien muuttuvien kustannusten lisäksi myös muiden kustannusten maksamiseen.

Katetuottolaskennassa lähtökohtana yrityksen myyntituotto, josta vähennetään siis yrityksen kustannuksia. Kustannukset jaetaan muuttuviin kustannuksiin ja kiinteisiin kustannuksiin.

Silloin kun yrityksen tuotot ovat suuremmat kuin sen kustannukset, yritystoiminnasta syntyy voittoa. Usein yrityksen toiminnan arvioinnissa on hyödyllistä arvioida, mikä tulee olla myynnin määrä, jolla myyntituotot ja kustannukset ovat yhtä suuret. Silloin yrityksen tulos on nolla. Tätä myynnin määrää kutsutaan myynnin kriittiseksi pisteeksi.

Jos yrityksen myynti on suurempi kuin kriittisen pisteen myynti, yrityksen tulos on voitollinen ja jos myynti jää alle kriittisen pisteen, yrityksen tulos on tappiollinen.

Myyntituotto

Myyntituotto tarkoittaa nimensä mukaisesti yrityksen saamaa rahaa yrityksen tekemästä myynnistä. Myyntituotoksi katsotaan vain se osa myynnin tuloista, joka tulee yrityksen pääasiallisesta liiketoiminnasta. Yrityksen pääasiallinen liiketoiminta voi olla palveluiden myyntiä, tuotteiden myyntiä tai myynti voi muodostua molemmista.

Myyntituottoon ei lasketa mukaan yrityksen saamia satunnaisia myyntituottoja, joita yritys saattaa saada esimerkiksi toimitiloina käyttämänsä kiinteistön myynnistä tai käytöstä poistettujen tuotantovälineiden myynnistä.
Huomaa, että myynnin yhteydessä asiakkaalta laskutettu arvonlisävero (ALV) ei ole yrityksen myyntituottoa. ALV on valtion perimä vero, jonka yritys kerää asiakkaaltaan ja jonka yritys siirtää säännöllisesti verottajalle. ALV kyllä tulee asiakkaalta rahana yrityksen kassaan ja yrityksen pankkitilille, mutta se ei ole yrityksen omaisuutta eikä sitä siis lasketa mukaan yrityksen liiketoiminnan tuottoihin.

Muuttuvat kustannukset

Muuttuvat kustannukset ovat sellaisia kustannuksia, jotka liittyvät suoraan myytävään hyödykkeen (palvelun tai fyysisen tuotteen) valmistusmäärään.

Muuttuvat kustannukset vaihtelevat suoraan tuotannon ja myynnin määrän mukaan. Jos myynti kasvaa, kasvavat myös muuttuvat kustannukset samassa suhteessa. Toisaalta, jos myynti ja tuotanto pienenevät, myös muuttuvat kustannukset pienenevät. Sellaisessa tapauksessa, että yrityksen tuotanto on kokonaan pysähdyksissä, ei siltä ajalta synny myöskään muuttuvia kustannuksia.

Muuttuviin kustannuksiin lasketaan esim. tuotteeseen liittyvät materiaalikustannukset, tuotteen myyntiin ja tuotteen toimittamiseen liittyvät posti- ja rahtikustannukset.

Muuttuviin kustannuksiin voi joissain tuotteissa sisältyä myös tuotantoon liittyvät energiakulut, mikäli energiakulut ovat keskeinen osa tuotteen valmistusta ja ne voidaan talouslaskennassa erotella yksittäisen tuotteen vaatimaksi energiakuluiksi.

Palkkoja ei yleensä lasketa muuttuviin kustannuksiin, mutta sellaiset palkat, jotka liittyvät suoraan hyödykkeen valmistus- tai myyntimääriin (ts. kasvavat tai pienenevät välittömästi kun myyntimäärä kasvaa tai pienenee) voidaan laskea muuttuviksi kustannuksiksi. Tällaisia palkkakuluja voivat olla esim. urakkapalkat, tuotantomäärään sidotut säännölliset suorituspalkkiot (ei siis kertaluonteiset bonukset) ja muut erilaiset provisiopalkat.

Palvelumyynnissä muuttuvien kustannusten osuus on vähäisempi. Palvelumyynnissä muuttuvia kustannuksia ovat palvelun tuottamisesta aiheutuvat suorat kustannukset. Myös  palvelumyynnin muuttuvien kustannusten osalta pätee, että muuttuviksi kustannuksiksi tulkitaan ainoastaan ne kustannukset, joita ei syntyisi jos kyseistä palvelua ei tuotettaisi lainkaan. Esimerkiksi henkilöliikenteen (taksi- ja linja-autopalvelut) muuttuvia kustannuksia ovat esimerkiksi henkilöliikenteessä käytettävien ajoneuvojen ajokilometrien suhteessa syntyvät polttoaine-, rengas- ja huoltokustannukset.

Katetuotto

Kun yrityksen myyntituotosta vähennetään tuotteiden muuttuvat kustannukset, saadaan tulokseksi katetuotto.

Katetuottoa kutsutaan joskus myös nimellä myyntikate.

Katetuotto eli myyntikate tarkoittaa siis rahamäärää, joka myyntituotoista jää jäljelle, kun niistä vähennetään muuttuvat kustannukset, ts. sellaiset suorat kustannukset, jotka syntyvät tuotetta valmistettaessa ja toimitettaessa niitä asiakkaille.

Katetuotolla täytyy pystyä kattamaan yrityksen kiinteät kustannukset. Silloin, kun katetuotto ylittää kiinteät kustannukset, yritys saavuttaa voitollisen tuloksen.

Katetuotto voidaan laskea tuotteelle (tai palvelulle) euroina, mutta usein katetuotto lasketaan katetuottoprosenttina, joka kertoo katetuoton ja myyntituoton keskinäisen suhteen.

$$ 𝒌𝒂𝒕𝒆𝒕𝒖𝒐𝒕𝒕𝒐𝒑𝒓𝒐𝒔𝒆𝒏𝒕𝒕𝒊 = \frac {𝒌𝒂𝒕𝒆𝒕𝒖𝒐𝒕𝒕𝒐}{𝒎𝒚𝒚𝒏𝒕𝒊𝒕𝒖𝒐𝒕𝒕𝒐} \cdot 𝟏𝟎𝟎 \% $$

Kiinteät kustannukset

Yleissääntö on, että kiinteitä kustannuksia ovat kaikki sellaiset kustannukset, jotka eivät riipu suoraan tuotteiden (tai palveluiden) valmistus- tai myyntimäärästä.

Tällaisia kustannuksia ovat esim. liiketilojen vuokrat, työntekijöiden kuukausipalkat ja tuntipalkat, ne kiinteistöjen energiakulut, jotka eivät liity suoraan tuotantolaitteisiin ja tuotantomääriin, sekä mainos- ja markkinointikulut. Nämä kustannukset eivät siis muutu suoraan tuotanto- ja myyntimäärien mukana.

Kun yrityksen katetuotosta (myyntikatteesta) vähennetään loputkin kustannukset, eli myös kiinteät kustannukset, jäljelle jää käyttökate.

Käyttökate

Käyttökate saadaan, kun katetuotosta vähennetään yrityksen kiinteät kustannukset.

Käyttökatteella yrityksen täytyy pystyä kattamaan yrityksen aikaisempien investointien poistot sekä omaisuuden ja tuotantovälineiden arvonalenemat. Toisin sanoen, koska yrityksen omaisuus kuluu ja sen arvo pienenee vuosi vuodelta yrityksen toiminnan vuoksi, omaisuuden kulumista ja arvon pienenemistä pitää pystyä kattamaan yrityksen liiketoiminnan tuotoilla.

Poistot ja arvonalennukset

Useimmat yritykset tarvitsevat liiketoimintaansa varten laitteita ja koneita. Koneiden hankkiminen yritykselle on aina rahallinen investointi, joka usein maksetaan verrattain lyhyessä ajassa. Tällaisia koneita ja laitteita kuitenkin saatetaan käyttää useita vuosia.

Tämän vuoksi investointien hankintahinta voidaan jakaa tasaisesti kyseisen koneen tai laitteen koko käyttöiälle. Jos näin ei tehtäisi, kirjanpidossa tulisi suuri yksittäinen hankintakulu yhden vuoden osalle, jonka jälkeen kuluja ei juurikaan syntyisi seuraaville vuosille, vaikka konetta käytettäisiin pitkään. Suuren kertakustannuksen kirjaaminen yritykselle vaikeuttaisi yrityksen kannattavuuden vertailua eri vuosien välillä.

Kun yrityksen käyttökatteesta vähennetään aikaisempien investointien vuotuiset poistot sekä muut omaisuuden arvonalennukset, jäljelle jää yrityksen liiketulos.

Liiketulos

Yrityksen liikevoitto on yrityksen saama voitollinen liiketoiminnan tulos ennen yrityksen rahoitukseen liittyviä korkoja, tilinpäätökseen liittyviä tilinpäätössiirtoja, yrityksen maksamia veroja ja mahdollista yrityksen jakamia osinkoja ja muita voitonjakoja._^

Liikevoitto (tai liiketappio) kertoo yrityksen johdolle, omistajille ja myös yrityksen taloudellista kannattavuutta seuraaville ulkopuolisille tahoille, kuinka paljon yrityksen varsinainen liiketoiminta on tuottanut tulosta. Liiketuloksessa ei kuitenkaan ole vielä laskettu mukaan niitä kuluja, jotka aiheutuvat yrityksen pankkilainoista tai muista rahoituksen kuluista.

Liikevoitto on parempi ja luotettavampi tapa vertailla saman toimialan yritysten kannattavuutta kuin käyttökate.

Yrityksen liiketulos voi olla myös negatiivinen, jolloin yrityksen liiketulos on tappiollinen.